Christiaan IX (8 April 1818 – 29 Januarie 1906) was van 16 November 1863 tot 29 Januarie 1906 koning van Denemarke. Hy het bekend geword as die "skoonvader van Europa" omdat al ses sy kinders in ander koningshuise ingetrou het; die meeste huidige Europese monarge is afstammelinge van hom. Hy is in Gottorp Sleeswyk gebore as die vierde oudste seun van Friedrich Wilhelm, Hertog van Sleeswyk-Holstein-Sonderburg-Glücksburg en Louise Caroline, prinses van Hesse. Deur sy ma was hy ’n agterkleinseun van Frederik V van Denemarke, ’n agter-agterkleinseun van George II van Groot-Brittanje en die afstammeling van verskeie ander monarge, maar hy het geen direkte aanspraak op enige Europese troon gehad nie. Deur sy pa was Christiaan lid van ’n junior manlike tak van die Huis van Oldenburg en ’n prins van die Sleeswyk-Holstein-Sonderburg-Glücksburg-lyn, ’n junior tak van die familie wat Denemarke eeue lank regeer het. Hy was ’n aanspraakmaker op die troon van die hertogdomme Sleeswyk-Holstein, maar nie die eerste nie. As jong man het hy onsuksesvol probeer om die hart van sy agterkleinniggie koningin Victoria te wen.